હવે કરીએ પ્રવાસની વાત ! અમદાવાદથી ઉપડેલા ‘અમીરાત એરલાઈન્સ’ના વિમાને અમને ત્રણ કલાકમાં તો દુબઈના ઈન્ટરનેશનલ એરપોર્ટ પર ઉતારી દીધા. અમીરાતના વિમાનની એરહોસ્ટેસના યુનિફોર્મમાં માથા પર ખાસ પ્રકારનો સાફો હોય છે જેની તરફ નજર ગયા વિના રહે નહીં. દુબઈનું એરપોર્ટ ઘણું વિશાળ છે. દુનિયાનાં સારાં એરપોર્ટની કક્ષાનું ગણી શકાય. દુબઈમાં અમારું બુકિંગ હોટલ ‘ડોલ્ફીન’માં હતું. ત્યાં અમને લેવા આવેલા ભાઈ ગાડીમાં અમને હોટલે દોરી ગયા. ટૂર ઓપરેટરે એક મોમેન્ટો આપી અમારું સ્વાગત કર્યું.